Omtale omgjøringsnektelse PVN-2024-01

Saken gjelder spørsmål om omgjøring av Personvernnemndas vedtak 24. mai 2024 (PVN-2024-01), der As klage over Datatilsynets vedtak 28. november 2022 ble avvist som følge av manglende klagerett etter forvaltningsloven § 28. Bakgrunnen for omgjøringssaken var at Sivilombudet i uttalelse 21. mai 2025 (SOM-2024-4601) la til grunn at A har klagerett etter personvernforordningen artikkel 78 nr. 1, og ba nemnda vurdere spørsmålet på ny. 
Nemnda tok utgangspunkt i at A ikke er part i saken mot arbeidsgiveren. A vil derfor bare ha klagerett etter forvaltningsloven § 28 første ledd dersom hun har “rettslig klageinteresse”. Dette forutsetter at vedtaket har klare faktiske virkninger for henne. Nemnda la til grunn at vilkåret kunne ha vært oppfylt dersom Datatilsynet hadde unnlatt å følge opp hennes klage og avvist saken, eller dersom Datatilsynet etter en realitetsbehandling hadde kommet til at forordningen ikke var brutt. Det ville videre ha kunnet foreligge klagerett over Datatilsynets valg av korrigerende tiltak dersom bruddet utgjør en pågående krenkelse av klagerens personverninteresser, og hvor valget av korrigerende tiltak har betydning for om - og i tilfelle når - krenkelsen opphører. I den aktuelle saken hadde ikke vedtaket faktiske virkninger for klageren ut over den interesse som ligger i at hun mente at Datatilsynet burde ha reagert strengere overfor arbeidsgiveren. Nemnda la til grunn at dette - når forvaltningsloven § 28 tolkes i sammenheng med tvisteloven § 1-3, jf. HR-2017-1130-A - ikke var tilstrekkelig til å oppfylle vilkåret. 
Nemnda vurderte videre om forordningen artikkel 78 nr. 1 kunne gi klagerett, slik Sivilombudet la til grunn. Etter fortalepunkt 143 gjelder retten til effektivt rettsmiddel i utgangspunktet bare den avgjørelsen er bindende for, jf. også EU-domstolens dom 26. november 2018 i sak T-458/17 (Shindler) avsnitt 30. EU-domstolens avgjørelser i sakene SCHUFA Holding (C-26/22 og C-64/22) og Land Hessen (C-768/21) endrer ikke dette. Disse avgjørelsene gjelder rekkevidden av domstolenes prøvelsesrett når det er anlagt et søksmål. Dette er annet spørsmål enn det forutgående spørsmålet om hvem som har søksmålsadgang.
Nemnda fant etter dette ikke grunn til å omgjøre vedtaket om avvisning.

